ACE ผงาดเข้า “FTSE SET Mid Cap-SET100” โบรกฯเชียร์ซื้อเป้า 5.24 บ. อัพไซด์ 35%
ACE ผงาดเข้า "FTSE SET Mid Cap -SET100" ลุยขยายเข้าประมูลโครงการโรงไฟฟ้าพลังงานทดแทนต่อเนื่อง โบรกฯเชียร์ซื้อเป้า 5.24 บ. อัพไซด์ 35% 
ACE ผงาดเข้า "FTSE SET Mid Cap -SET100" ลุยขยายเข้าประมูลโครงการโรงไฟฟ้าพลังงานทดแทนต่อเนื่อง โบรกฯเชียร์ซื้อเป้า 5.24 บ. อัพไซด์ 35%
16 มิ.ย. 2563

นายธนะชัย บัณฑิตวรภูมิ ประธานเจ้าหน้าที่บริหาร บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE เปิดเผยว่า บริษัทฯ ขอขอบคุณตลาดหลักทรัพย์แห่งประเทศไทย ที่ได้คัดเลือกหลักทรัพย์ ACE เข้าคำนวณดัชนี SET 100 ของสำหรับครึ่งปีหลัง 2563 (1 กรกฎาคม – 31 ธันวาคม 2563) และรู้สึกภูมิใจแทนผู้ถือหุ้นทุกท่าน ที ACE ได้รับการคัดเลือกอย่างรวดเร็ว หลังจากที่หุ้น ACE เข้าซื้อขายในตลาดหลักทรัพย์ฯได้เพียง 6 เดือน เพิ่มเติมจากเมื่อต้นเดือนนี้ที่ ACE เพิ่งได้รับคัดเลือกเข้าคำนวณดัชนีระดับสากล FTSE SET Index 2 กลุ่มรวด คือ FTSE SET Mid Cap Index และ FTSE SET Shariah Index รอบการรีวิวครึ่งปีหลัง ซึ่งคัดเลือกโดยองค์กรระดับโลกอย่าง FTSE Russell ร่วมกับ ตลาดหลักทรัพย์แห่งประเทศไทย
โดยหลังจากที่บริษัทฯ รายงานผลประกอบการไตรมาส 1/ 63 ซึ่งมีผลกำไรสุทธิเพิ่มสูงขึ้น 347% เป็นกำไรสุทธิ  593.55 ล้านบาท เพิ่มขึ้น จากกำไรสุทธิ 132.62 ล้านบาท ในช่วงไตรมาส 1 ของปี 2562 ทำให้อัตรากำไรสุทธิของ ACE ในช่วงไตรมาส 1/63 สูงถึง 44 % โดยในไตรมาสแรกปี 2563 บริษัทฯ มีรายได้รวม 1,348 ล้านบาท เพิ่มขึ้น 11% เมื่อเทียบกับรายได้รวม 1,213 ล้านบาทในช่วงเดียวกันในงวดปี 2562 และมีอัตราส่วนหนี้สินที่มีภาระดอกเบี้ยต่อทุน (IBD/E) ที่ต่ำมากเพียง 0.23 เท่า ดังนั้นบริษัทฯ จึงมีศักยภาพในการลงทุนโรงไฟฟ้าโครงการใหม่ๆเพิ่มขึ้น และมีความพร้อมในการขยายกิจการได้อย่างมาก
ด้าน นักวิเคราะห์บริษัทหลักทรัพย์ ไทยพาณิชย์ จำกัด (มหาชน) ได้เพิ่มราคาเหมาะสมของ ACE เป็น 5.24 บาท มีส่วนต่างถึง 35% จากราคาหุ้นในปัจจุบัน เนื่องจากคาดว่าบริษัทฯ จะมีการผลประกอบการที่เติบโตสูง จากการลดค่าใช้จ่ายทางการเงิน และค่าดำเนินงาน และมีแนวโน้มที่จะเพิ่มกำลังการผลิตติดตั้งโรงไฟฟ้าได้ตามเป้าหมาย
ทั้งนี้ นายธนะชัย กล่าวเสริมว่า บริษัทฯมีแผนงานที่จะขยายธุรกิจอย่างต่อเนื่อง ด้วยการเตรียมเข้าประมูล โครงการโรงไฟฟ้าพลังงานทดแทน ตามนโยบาย สำคัญของภาครัฐ 2 โครงการใหญ่ คือ โครงการโรงไฟฟ้าชุมชน 700 เมกะวัตต์โดยเฉพาะโครงการ Quick – Win ซึ่งเป็นเฟสแรกของ โครงการ ที่ล่าสุด กกพ.ประกาศว่า คาดว่าจะเปิดให้ยื่นประมูลภายในเดือนกรกฎาคมนี้ และสามารถรับรู้รายได้อย่างรวดเร็ว และโครงการโรงไฟฟ้าขยะชุมชน 400 เมกะวัตต์ รวมแล้ว 1,100 เมกะวัตต์
โดยบริษัทฯ มีความพร้อมทุกด้าน ทั้งประสบการ การพัฒนา และบริหารโรงไฟฟ้ากว่า 212 เมกะวัตต์ ความเชี่ยวชาญด้านการวิจัย พัฒนา (R&amp;D) เทคโนโลยีการผลิตไฟฟ้า ด้วยวัสดุการเกษตร พืชพลังงานและขยะอินทรีย์/ขยะชุมชน ความพร้อมทางการเงิน ผู้บริหาร – วิศวกรที่มีประสบการณ์ และความเชี่ยวชาญจึงมั่นใจว่าบริษัทฯ มีโอกาสที่จะชนะการประมูล และสร้างการเติบโตให้ธุรกิจอย่างมั่นคง
สำหรับปีนี้ บริษัทฯ มีความเชื่อมั่นว่าจะสามารถสร้างผลประกอบการให้เติบโตอย่างต่อเนื่องด้วยการเพิ่มความสามารถในการทำกำไรโดยบริหารต้นทุนและค่าใช้จ่ายต่างๆ ให้มีประสิทธิภาพสูงสุด
ปัจจุบัน ACE มีโรงไฟฟ้าที่เปิด ดำเนินการเชิงพาณิชย์แล้ว มีกำลังการผลิตติดตั้งรวม 212.18 เมกะวัตต์ และมีเป้าหมายระยะยาว ที่จะเพิ่มกำลังการผลิต ติดตั้งรวมมากกว่า 1,000 เมกะวัตต์ ภายในปี 2567 จากโครงการที่อยู่ระหว่างการพัฒนา โครงการที่อยู่ระหว่างรอการพัฒนา และโครงการในอนาคต ทั้งโรงไฟฟ้าชุมชนและโรงไฟฟ้าขยะ อันจะส่งผลให้ ACE เติบโตอย่างก้าวกระโดดและต่อเนื่องในช่วง 5 ปีนี้
ล่าสุด ACE มีส่วนของผู้ถือหุ้นรวมกว่า 11,387 ล้านบาท เป็นผู้ผลิตและจำหน่ายไฟฟ้าจากพลังงานหมุนเวียนรายใหญ่ของประเทศไทย และเป็น 1 ในผู้นำด้านโรงไฟฟ้าพลังงานสะอาดของโลกที่มีความสามารถผลิตไฟฟ้าจากเชื้อเพลิงหลากหลาย ประเภท มีความเชี่ยวชาญอย่างมืออาชีพ เป็นต้นแบบของโลกเกี่ยวกับโรงไฟฟ้าชีวมวลและโรงไฟฟ้าขยะชุมชน ได้รับการรับรองมาตรฐานสากล ISO 14001 , ISO 9001 และ OHSAS 18001
อีกทั้งยังเป็นแบบอย่าง ของโลกในการดำเนินกิจการ โดยยึดหลัก ESG (Environmental Social and Governance) ที่คำนึงถึงสิ่งแวดล้อม สังคม บรรษัทภิบาล และเป็นธุรกิจที่ก่อให้เกิด Positive Total Societal Impact (TSI) หรือผลลัพธ์เชิงบวกให้แก่สังคม จากการดำเนินงานของบริษัทฯ อันจะส่งผลดีต่อผลตอบแทนการลงทุนโดยรวม
นอกจากนี้โรงไฟฟ้าชีวมวล และโรงไฟฟ้าขยะของ ACE ช่วยลดมลภาวะและเป็นประโยชน์ต่อสิ่งแวดล้อม สังคม และชุมชน เพื่อป้องกันการเกิด PM2.5 ลดปัญหาขยะชุมชน และช่วยสร้างงาน สร้างรายได้ และสร้างคุณภาพชีวิตที่ดีให้แก่คนไทยทุกคน